Kansantalojen Liitto

Kansantalojen Liitto (lyh. KTL) on suomalainen vasemmistolainen työväentaloja (kansantaloja) ja muita kiinteistöjä (kuten järjestötaloja, tanssilavoja, huvipuistoja, lomakeskuksia, kansanpuistoja, ravintoloita ja kahviloita) omistavien yhteisöjen keskusjärjestö. Vuonna 1950 perustettu KTL kokoaa nykyisin Vasemmistoliittoa lähellä olevia yhdistyksiä. Liitto edistää jäsentensä toimitilojen rakentamista, ylläpitoa ja hankintaa muun muassa koulutusta järjestämällä.
KTL:n yhdistysten kiinteistöistä vanhin on vuonna 1810 rakennettu Snellmankoti Kokkolassa ja uusin vuonna 1988 valmistunut Halikon Hehkun Maja. Taloista aktiivisin oli 2020-luvun alussa Tornion Järjestötalo. Liiton toimisto on Vantaan Puistokulmassa.
KTL on Suomen Kotiseutuliiton jäsenjärjestö. Vuonna 2013 KTL:n yhdistykset saivat noin 10 prosenttia Kotiseutuliiton kautta jaetuista valtion seurantalojen korjausavustuksista.
Historia.
Kansan Talojen Liitto perustettiin SKDL:n vuoden 1949 liittokokouksessa tehdyn päätöksen mukaisesti 22. heinäkuuta 1950 yhdyssiteeksi paikallisille kiinteistöjä omistaville yhdistyksille. Liittoon saivat liittyä myös yhdistykset, joilla oli rakentamattomia tontteja. KTL neuvoi jäsenyhdistyksiään kaikissa kiinteistöihin liittyvissä kysymyksissä ja auttoi esimerkiksi yhteishankinnoissa, luottoasioiden järjestelyissä, rakennusteknisissä asioissa, vakuutusten hankinnoissa ja lakiasioissa. KTL välitti kansantaloille muun muassa hiiltä, koksia, rakennusaineita ja toimistotarvikkeita. Talojen rahoitus järjestettiin työväen raha- ja vakuutuslaitosten sekä säästöpankkien ja ammattiliittojen kautta. KTL pyrki edistämään laajapohjaisten taloyhdistysten perustamista, jotta kiinteistöt eivät jäisi yhden yhdistyksen vastuulle.
Vuonna 1956 liiton toimisto muutti Kotkankadun Lehdistötalosta vastavalmistuneeseen Kulttuuritaloon Sturenkadulle. Vuoden 1960 liittokokouksessa KTL päätti yhdistää toimistonsa (toimitilojen kulttuuri- ja valistustoimintaa koordinoineen) Kulttuurityön Keskuksen kanssa ja liitto liittyi KtK:n jäsenyhdistykseksi. KtK oli perustettu 1950-luvun puolivälissä liikkeen talojen tukiyhdistykseksi. KtK:hon muodostettiin fuusiossa kiinteistöosasto, jolle siirrettiin KTL:n toimintoja. Toiminnanjohtaja siirtyi KtK:n palkkalistoille.
Vuonna 1965 perustettiin Työväen Virkistys- ja Lomakeskusliitto kansandemokraattien loma- ja virkistystoiminnan keskusjärjestöksi.
1970-luvulla KTL:n toimenkuvaan kuului muun muassa yhteisostojen ja lainojen välittäminen, kiinteistöjen rakennus- ja kunnostussuunnitelmien tarkistaminen, vakuutusneuvonta sekä muu liiketoiminnan hoidossa avustaminen.
Vuonna 2021 KTL järjesti yhteistyössä Kansan Arkiston kanssa ”Kansantalojen arkistot talteen” -keruuprojektin, joka sai kunniamaininnan Arkistoyhdistyksen Vuoden arkistoteko -kilpailussa.
Yhdistykset ja kiinteistöt.
Heinäkuussa 1946 hyväksyttiin laki eräiden lakkautettujen yhdistysten toimitalojen palauttamisesta, jonka nojalla valtio saattoi lunastaa vuosina 1930–1936 lakkautetuilta yhdistyksiltä takavarikoidut kiinteistöt luovutettavaksi takaisin yhdistysten seuraajille. Lain perusteella kansandemokraattiset järjestöt saivat haltuunsa monia vanhoja työväentaloja 1940-luvun lopussa ja 1950-luvun alussa. 
1950-luvun alussa kansandemokraatit hallinnoivat hieman alle 400 kiinteistöä. Kaikki taloja omistaneet yhdistykset eivät kuitenkaan liittyneet liittoon. Vuonna 1956 toimipaikkoja oli 617, joista taloja oli noin 400, ja liittoon kuului 218 yhdistystä. 1970-luvun alussa liittoon kuului noin 300 SKDL:n jäsenjärjestöä tai lähiyhteisöä. Jäsenyyden edellytyksenä oli toimitilan omistaminen tai hallinnoiminen. 2010-luvun alussa KTL:ään kuului noin 200 yhteisöä, joiden hallussa oli noin 250 kiinteistöä. 2020-luvun alussa vasemmistoliittolaisia järjestötaloja oli noin 120 ja KTL:ään kuului 147 yhdistystä.
Lähteet
Entiset.
Luettelo sisältää kansandemokraattisen tai vasemmistoliittolaisen työväenliikkeen hallinnassa aiemmin olleita järjestötaloja, jotka on purettu tai myyty, riippumatta siitä, onko omistajayhteisö kuulunut KTL:ään. Luettelo sisältää myös ennen KTL:n perustamista vuosina 1944–1950 toimineita taloja ja edelleen toimivia taloja, joiden omistajat ovat eronneet KTL:stä tai joiden suhteesta KTL:ään ei ole tietoa.